**INFORMACIJA ASMENIMS, PAGEIDAUJANTIEMS IŠSINUOMOTI SAVIVALDYBĖS SOCIALINĮ BŪSTĄ IR GYVENANTIEMS SAVIVALDYBĖS SOCIALINIAME BŪSTE**

Socialinis būstas – būstas, skirtas mažas pajamas gaunantiems bei neturintiems kur gyventi asmenims. Socialinis būstas nuomojamas Rokiškio rajono savivaldybės tarybos nustatyta tvarka laikantis eiliškumo, įvertinus buvimo asmenų ir šeimų, turinčių teisę į socialinio būsto nuomą, sąraše laikotarpį.

**Teisę į Rokiškio rajono savivaldybės socialinio būsto nuomą turi asmenys ir šeimos, kurie atitinka šiuos reikalavimus:**

1. Lietuvoje neturi nuosavo būsto,
* arba jų nuosavas būstas yra nusidėvėjęs daugiau kaip 60 proc.,
* arba jų nuosavo būsto vienam asmeniui ar šeimos nariui tenkantis naudingasis plotas yra mažesnis kaip 10 kv. m. (arba 14 kv. m., jeigu šeimoje yra neįgalusis arba sunkia lėtinės ligos forma sergantis asmuo);
1. yra deklaravę savo gyvenamąją vietą Rokiškio rajone arba yra įtraukti į gyvenamosios vietos nedeklaravusių asmenų apskaitą Rokiškio rajono savivaldybėje;
2. yra deklaravę (deklaracijos forma FR0001) savo turtą ir pajamas už praėjusius kalendorinius metus ir jų vertė neviršija LR Paramos būstui įsigyti ar išsinuomoti įstatyme nustatytų dydžių.

|  |  |  |
| --- | --- | --- |
| **Asmenų sk.** | **Pajamos, Eur** | **Turtas, Eur** |
| **1** | 7040 | 9856 |
| **2-3** | 14 080 | 19 712 |
| **4 ir daugiau** **(pajamos ir turtas vienam asmeniui)** | 4048 | 9856 |

**Teisę į savivaldybės socialinio būsto nuomos sąlygų pagerinimą**

Teisę į socialinio būsto nuomos sąlygų pagerinimą turi asmenys ir šeimos, gyvenantys savivaldybės išnuomotame socialiniame būste, jeigu jiems išnuomoto socialinio būsto naudingasis plotas, tenkantis vienam šeimos nariui, yra mažesnis kaip 10 kvadratinių metrų arba nustatytais atvejais yra mažesnis kaip 14 kvadratinių metrų, ar jeigu jie turi teisę į socialinio būsto nuomos sąlygų pagerinimą pagal nustatytus socialinio būsto naudingojo ploto normatyvus, arba jeigu asmuo ar šeimos narys tampa neįgaliuoju ir dėl judėjimo ar apsitarnavimo funkcijų sutrikimų jam (šeimai) turi būti nuomojamas specialiai pritaikytas socialinis būstas.

**Socialinio būsto nuomos sutartis su nuomininkais nutraukiama, jeigu:**

* jie įsigyja nuosavą būstą (išskyrus atvejus, kai įsigyto būsto naudingasis plotas, tenkantis vienam asmeniui ar šeimos nariui, yra mažesnis kaip 10 kv. m. (arba 14 kv. m., jeigu šeimoje yra neįgalusis arba sunkia lėtinės ligos forma sergantis asmuo, arba jų nuosavas būstas yra nusidėvėjęs daugiau kaip 60 proc.);
* jų deklaruoto turto vertė ar pajamos viršija nustatytus dydžius daugiau kaip:
* 35 proc.;
* 50 proc. tuo atveju, jeigu: asmuo yra be šeimos; asmuo yra neįgalusis; šeimoje yra neįgaliųjų; šeimoje motina arba tėvas, globėjas (rūpintojas) vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba);
* jie išvyksta gyventi į kitos savivaldybės teritoriją ar kitą valstybę ir ten deklaruoja savo gyvenamąją vietą;
* pasibaigus kalendoriniams metams, iki kitų metų gegužės 1 dienos (arba dėl svarbių priežasčių – iki kitų metų birželio 1 dienos) jie nepateikė turto ir pajamų deklaracijos Gyventojų turto deklaravimo įstatyme nustatyta tvarka;
* jų įsiskolinimas už socialinio būsto nuomą ir (ar) mokesčius už komunalines paslaugas viršija 6 mėn. socialinio būsto nuomos mokesčio sumą ir jie atsisako socialinių paslaugų ar nebendradarbiauja su savivaldybės administracija dėl šių paslaugų teikimo;
* socialinis būstas naudojamas ne pagal paskirtį.

**Atsisakius nuomotis socialinį būstą**

Asmenys ir šeimos, kuriems nustatyta tvarka siūloma išsinuomoti socialinį būstą ir kurie savivaldybės administracijos nustatytu laiku be svarbių priežasčių du kartus neišreiškė rašytinio sutikimo ar nesutikimo nuomotis jiems siūlomą socialinį būstą, atitinkantį jų prašyme nurodytus socialinio būsto reikalavimus, susijusius su vietove, kurioje yra socialinis būstas, ar namo, kuriame yra socialinis būstas, aukštu, išbraukiami iš asmenų ir šeimų, turinčių teisę į paramą būstui išsinuomoti, sąrašo. Antras pasiūlymas dėl to paties socialinio būsto nuomos pateikiamas ne anksčiau kaip po 10 darbo dienų nuo pirmo pasiūlymo pateikimo dienos.

**Kreipimasis dėl socialinio būsto nuomos**

Jeigu asmuo ar šeima Lietuvos Respublikos gyvenamosios vietos deklaravimo įstatymo nustatyta tvarka deklaravę gyvenamąją vietą arba įtraukti į gyvenamosios vietos nedeklaravusių asmenų apskaitą Rokiškio rajono savivaldybės teritorijoje, dėl paramos būstui įsigyti, turi kreiptis į Rokiškio rajono savivaldybės administraciją, pateikdami prašymą ir socialinės apsaugos ir darbo ministro nustatytus dokumentus ir (ar) duomenis:

* metinę asmens ar šeimos turto ir pajamų deklaraciją už kalendorinius metus (forma FR0001);
* pagal poreikį: sąrašą pajamų, kurios neįskaitomos į asmenų ir šeimų gaunamas pajamas;
* jei į sąrašą įrašomas neįgalumą turintis asmuo – neįgalumo arba darbingumo lygio pažymos kopiją;
* jei motina ar tėvas faktiškai vieni augina vaiką (-us) ir (ar) vaiką (-us), kuriam (-iems) nustatyta nuolatinė globa (rūpyba), tai patvirtinančius dokumentus: įsiteisėjusį teismo sprendimą dėl santuokos nutraukimo ar vaikų gyvenamosios vietos nustatymo; vaikų išlaikymo priteisimo; vienam iš tėvų neterminuotai apribotos tėvų valdžios; vieno iš tėvų pripažinimo neveiksniu; vaikų išlaikymo sutarties patvirtinimo; vaikų gyvenamosios vietos nustatymo ar išlaikymo priteisimo;
* jeigu į sąrašą įrašomas našlaitis – našlaičio statusą patvirtinančius dokumentus: gimimo liudijimas, teismo sprendimas, valstybės vaiko teisių apsaugos ir įvaikinimo tarnybos pažyma, kurioje nurodoma, kad našlaitis iki pilnametystės buvo globojamas ir pilnai išlaikomas valstybės;
* kitus dokumentus (pagal poreikį), nurodytus prašymų suteikti paramą būstui įsigyti ar išsinuomoti nagrinėjimo tvarkos apraše (<https://www.e-tar.lt/portal/lt/legalAct/9b8be100df5411e48b678a6bad30f55f/asr> ).

Jeigu pagal prašymą ir (ar) duomenų teikimo sutartis asmuo ar šeima sutinka, savivaldybės administracija papildomus dokumentus gali gauti iš valstybės ir savivaldybės institucijų, įstaigų, įmonių ir organizacijų.

*Jei papildomi dokumentai arba dalis jų nepateikiami kartu su prašymu ir savivaldybės administracija negali gauti iš valstybės ir savivaldybės institucijų, įstaigų, įmonių ir organizacijų , asmenys turi juos pateikti per mėnesį nuo prašymo pateikimo dienos.*

**Nustatytos formos prašymą galima užpildyti Rokiškio rajono savivaldybės administracijos (Sąjūdžio a. 1, Rokiškis) interesantų aptarnavimo langelyje 1 aukšte.**

Dėl išsamesnės informacijos galima kreiptis į Rokiškio rajono savivaldybės administracijos Turto valdymo ir ūkio skyrių (Sąjūdžio a. 1, Rokiškis, Akvilė Kisielienė, tel. +370 620 31817, el.paštas a.kisieliene@rokiskis.lt.

**Teisės aktai, susiję su socialinio būsto nuoma:**

1. Lietuvos Respublikos paramos būstui įsigyti ar išsinuomoti įstatymas;
2. Lietuvos Respublikos socialinės apsaugos ir darbo ministro įsakymas „Dėl prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“;
3. Rokiškio rajono savivaldybės būsto ir socialinio būsto nuomos bei būsto nuomos ar išperkamosios būsto nuomos mokesčio dalies kompensacijų mokėjimo ir permokėtų kompensacijų grąžinimo tvarkos aprašas.

2024-03-28